সুতরাং, উপরের আলোচনার পর এটা নিশ্চয়ই আর খুলে বলার প্রয়োজন নেই কেন একটি পক্ষ সবসময়ই ১৯৭১-এর মুক্তিযুদ্ধকে অভ্যন্তরীণ সংঘাত বা গৃহযুদ্ধ হিসেবে চালিয়ে দেওয়ার চেষ্টা করে আসছে। মজার ব্যাপার হল, এমনকি যদি তর্কের খাতিরেও আমরা ১৯৭১-এর যুদ্ধকে “গৃহযুদ্ধ” হিসেবে মেনে নিই, তাতেও কিন্তু আন্তর্জাতিক অপরাধ আইনের দৃষ্টিতে পাকিস্তান সেনাবাহিনী এবং তাদের দোসরদের দ্বারা সংঘটিত যাবতীয় মানবতার বিরুদ্ধে অপরাধ এবং গণহত্যা জায়েজ হয়ে যায় না। কারণ, আমরা এমন এক পৃথিবীতে বাস করি যেখানে চাইলেই কোনো সরকার এমনকি তার নিজের নাগরিকদের ওপরও এই মাত্রায় ক্ষমতা বা শক্তি প্রয়োগ করতে পারে না যা গণহত্যা বা মানবতাবিরোধী অপরাধের পর্যায়ে পড়ে; তা সে আইন-শৃঙ্খলা রক্ষার খাতিরেই হোক কিংবা আর যে-উদ্দেশ্যেই হোক।